Siekiant atpiginti elektrodus, naudojamus biokuro elementuose, kuriuose elektros energiją generuoja mikroorganizmai, juose tikslinga panaudoti pigią ir ekologiškai švarią anglį, pagamintą iš karbonizuotos medienos. Karbonizuota mediena yra biri, ir jos elektrinis laidumas priklauso nuo dalelių dydžio bei suspaudimo laipsnio, todėl prieš naudojimą ją reikia supresuoti. Kita vertus, karbonizuotos medienos laidumas priklauso nuo karbonizavimo temperatūros. Kaitinamos iki 300-500ºC medienos masė sumažėja 60-70%, o anglies santykinė koncentracija atitinkamai padidėja, iki 70 ir 90%. Tačiau, pagrindiniai medžio masės komponentai suyra tik pasiekus 500ºC temperatūrą. Šio proceso metu susidarę pirminiai irimo produktai yra ne elementinė anglis, o elektrai nelaidžių dervų mišinys. Todėl karbonizuota tokioje temperatūroje mediena (medžio anglis) dar nėra laidi elektrai, o tai yra viena iš technologinių problemų, kuri neleidžia efektyviai panaudoti šios anglies kuro elementų elektroduose. Šioje patentinėje paraiškoje aprašyta technologija žymiai padidina suformuotų anglinių struktūrų elektrinį laidumą ir įgalina panaudoti karbonizacijos būdu gautą anglį biokuro elementuose.